Ak je toto skutočne Dom mamy Margity, je prirodzené, že je aj domom dona Bosca a teda že hlavný predstavený prišiel, aby bol tu medzi vami. Musím vám povedať, že táto vizitácia – druhá v slovenskej provincii – mi prináša prekvapenie za prekvapením. Ešte len som sa snažil stráviť návštevu pastoračného centra, ktoré máme na Luníku medzi Rómami – čo je veľmi dojímavá skúsenosť, ktorá je zároveň veľkou výzvou – a teraz som uprostred mora ľudí. Všade je tma! Ale tu je svetlo – predovšetkým toto – v Mexiku sa to volá *faroles (lampáše- pozn. prekl.)*; mne sa zdá, že prišli z Mexika! Pretože keď sa pripravujeme na vianočné sviatky, počas deviatich dní používame tieto lampáše, s ktorými navštevujeme rôzne domy a prosíme o prijatie malého Ježiška.

Dobre. Keď mi povedali, že bude stretnutie so saleziánmi spolupracovníkmi, ja som myslel, že to bude za hrsť – osem-desať – saleziánov spolupracovníkov. A zatiaľ – pozrite, koľko vás je! A preto nemôžem nebyť dojatý zo ... všetkého – saleziáni spolupracovníci: manželky, manželia, deti, celá rodina, ako to chcel don Bosco! Nikdy som nevidel vyjadrenie saleziána spolupracovníka ako toto: ste najlepší spolupracovníci na svete!

Takže ja vám predovšetkým naozaj ďakujem za toto privítanie a za túto slávnostnú chvíľu! Som si vedomý, že to nie je kvôli mne, ale že vy skôr v mojej osobe prijímate samého dona Bosca! A teda ja vám poviem, čo by vám dnes povedal don Bosco! Don Bosco by vám povedal, že dnes je naozaj vhodná chvíľa pre saleziánov spolupracovníkov. Celá Európa a aj Slovensko začínajú čeliť veľkej sociálnej a kultúrnej výzve. A don Bosco, keď uvažoval o spolupracovníkoch, myslel práve na toto: na armádu ľudí, ktorá bude v spoločnosti sprítomňovať Ježiša, evanjelium, Cirkev. Konkrétne – o čo vás žiadam? O päť vecí:

1. Prvá vec: **Chrániť život od okamihu počatia po prirodzenú smrť!** A to neznamená iba brániť život, ale tiež pomáhať mladým, aby našli *zmysel* života. Znamená to usilovať sa, aby tí najchudobnejší dosiahli vyššiu kvalitu života. V Európe sa diskutuje, či jestvuje život po smrti. V najchudobnejších krajinách sa uvažuje, či jestvuje život pred smrťou! To teda znamená, že prvou úlohou saleziánskej rodiny a saleziánov spolupracovníkov je obrana života!
2. Druhá vec: **Podporovať rodinu!** Spoločnosť sa v súčasnosti mení. Dnes sa hovorí, že rodina nie je vyjadrením prirodzenosti, ale kultúry. Že ak v minulosti dobre fungovalo spojenie jedného muža s jednou ženou, aby priviedli na svet deti, dnes sú vraj platné iné modely rodiny: muž s mužom, žena so ženou... Ale to tak nie je! To nie je v zhode s pôvodným Božím plánom! Musíme podporovať rodinu, pretože rodina je kolískou života a lásky! Rodina je prvou školou socializácie. Rodina je cirkev, v ktorej sa človek učí dávať Boha do stredu existencie. Takže prvá vec: brániť život. Druhá: podporovať rodinu.
3. Tretia vec: Staviť všetko na výchovu. Neznamená to školy – výchova neznamená školu. Výchova je umenie formovať ľudskú osobnosť. A rodičia začínajú byť prvými vychovávateľmi, tými, ktorí deti obohacujú o ľudské hodnoty, ktorí dokážu odovzdávať vznešené city a môžu predkladať vysoké ideály. Veľkou krízou dneška je kríza výchovy! Preto pápež hovorí o *naliehavej potrebe výchovy*. Ak chceme pretvoriť, premeniť spoločnosť, musíme staviť na výchovu ako don Bosco. Takže prvá vec: brániť život. Druhá: podporovať rodinu. Tretia: staviť na výchovu.
4. Štvrtá vec: **Angažovať sa v novej evanjelizácii!** Európa potrebuje Krista! Slovensko potrebuje evanjelium! A dnes je dôležité prinášať novú evanjelizáciu! A nová evanjelizácia je nová predovšetkým preto, lebo predstavuje *pozitívny pohľad na Boha*. Boh nie je nepriateľom človeka. Boh nám nekradne nič naozaj ľudské. Ale musíme vedieť predstavovať kresťanstvo ako pozitívne posolstvo človeku o Bohu. Posolstvo, ktoré je významné, dôležité pre dnešných mužov a ženy! Posolstvo, ktoré je ľahko pochopiteľné, ktoré je jasné! A aby to bolo možné uskutočniť, sú potrební noví evanjelizátori, ktorí sú hodnoverní, ktorí majú veľkú empatiu a ktorí sa vyznačujú veľkou dobrotou! Toto je nová evanjelizácia, ktorá bude schopná vrátiť Európe dušu. Takže prvá vec: brániť život. Druhá: podporovať rodinu. Tretia: staviť na výchovu. Štvrtá: angažovať sa v novej evanjelizácii.
5. Piata vec: **Pomáhať mladým rásť v povolaní!** Potrebujeme zasvätených ľudí, nie iba angažovaných laikov! Ja som ovocím modlitby mojej matky. Som saleziánom, pretože moja matka sa modlila, aby sa jeden syn stal kňazom. Ja som ten syn kňaz, o ktorého v modlitbe prosila moja matka. Pomáhajte svojim deťom, aby boli voči Bohu veľkodušní!

Takže on (provinciálny koordinátor – pozn. prekl.) ma vyzval, aby som vám dal posolstvo, aby som povedal niekoľko slov. Možno som povedal príliš veľa slov, ale dal som vám naozaj *veľmi silné* posolstvo. Takže vrátim sa, aby som sa pozrel, či ste splnili úlohu, ktorú vám zanechávam!